## Rješenje kojim se trgovačkom društvu Karlovačka banka d.d. Karlovac, odobrava prospekt o izdavanju 625.180 redovnih dionica na ime, privatnom ponudom, ukupne vrijednosti 62.518.000,00 kuna, pojedinačne nominalne vrijednosti 100,00 kuna po dionici

### NN 119/2006 (6.11.2006.), Rješenje kojim se trgovačkom društvu Karlovačka banka d.d. Karlovac, odobrava prospekt o izdavanju 625.180 redovnih dionica na ime, privatnom ponudom, ukupne vrijednosti 62.518.000,00 kuna, pojedinačne nominalne vrijednosti 100,00 kuna po dionici

# HRVATSKA AGENCIJA ZA NADZOR FINANCIJSKIH USLUGA

**2663**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02), temeljem zahtjeva društva KARLOVAČKA BANKA d.d.,
Karlovac, I. G. Kovačića 1, za odobrenje prospekta o izdavanju dionica privatnom
ponudom, Uprava Hrvatske agencije za nadzor financijskih usluga je na sjednici
održanoj 26. listopada 2006. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu KARLOVAČKA BANKA d.d., Karlovac, I. G. Kovačića 1,
odobrava se prospekt o izdavanju 625.180 redovnih dionica na ime, privatnom
ponudom, ukupne vrijednosti 62.518.000,00kuna, pojedinačne nominalne vrijednosti
100,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

Trgovačko društvo KARLOVAČKA BANKA d.d., Karlovac, I. G. Kovačića 1 (u daljnjem
tekstu: Društvo), podnijelo je Hrvatskoj agenciji za nadzor financijskih usluga
(u daljnjem tekstu: Agencija), 5. listopada 2006. godine, zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (u daljnjem tekstu: Zakon) i
Pravilniku o sadržaju zahtjeva i prilozima za odobrenje prospekta i skraćenom
prospektu (»Narodne novine« broj 118/03, u daljnjem tekstu: Pravilnik).
U postupku je utvrđeno da je izvanredna Glavna skupština dioničara imatelja
redovnih dionica Društva, 12. rujna 2006. godine, donijela Odluku o povećanju
temeljnog kapitala Karlovačke banke d.d., izdavanjem redovnih dionica privatnim
izdanjem.
Sukladno navedenoj Odluci, temeljni kapital Društva povećat će se sa iznosa od
72.482.000,00 kuna, za iznos od 62.518.000,00 kuna, na iznos od 135.000.000,00
kuna, izdavanjem 625.180 redovnih dionica na ime, u nematerijaliziranom obliku,
nominalne vrijednosti 100,00 kuna po dionici, privatnom ponudom, ulaganjem u
novcu.
Društvo će izdati dionice iznad nominalne vrijednosti. Cijena jed­ne redovne
dionice u predmetnoj privatnoj ponudi je 150,00 kuna.
Prema Odluci izvanredne Glavne skupštine, u cijelosti je isključeno pravo
prvenstva postojećih dioničara Društva pri upisu novih dionica predmetnog
izdanja. Nadalje, prema istoj Odluci dionice se upisuju u roku od 14 dana,
ulaganje putem uplate u novcu treba izvršiti u roku od 30 dana od dana
konačnosti rješenja Agencije o odobrenju prospekta o izdavanju vrijednosnih
papira privatnom ponudom, a predmetno izdanje smatrat će se uspješnim ukoliko u
odobrenom roku za upis i uplatu dionica bude upisano i uplaćeno najmanje 90%
ukupnog iznosa izdanja.
Društvo je uplatilo naknadu i administrativnu pristojbu, sukladno Pravilniku o
vrsti i visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/96).
Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Društva, privatnom ponudom, od
5. listopada 2006. godine, priloženi svi prilozi propisani Zakonom i Pravilnikom
te da podneseni prospekt sadrži sve podatke u skladu s odredbom članka 21.
Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u izreci.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/34
Urbroj: 326-111/06-5
Zagreb, 26. listopada 2006.

Predsjednik Uprave
**Ante Samodol**, v. r.

Rješenje, NN 119/2006-2663
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)